Document ID: 31981R3237

*****
ΚΑΝΟΝΙΣΜΟΣ (ΕΟΚ) αριθ. 3237/81 ΤΗΣ ΕΠΙΤΡΟΠΗΣ
της 12ης Νοεμβρίου 1981
περί τροποποιήσεως του κανονισμού (ΕΟΚ) αριθ. 1842/81 περί καθορισμού των λεπτομερειών εφαρμογής του κανονισμού (ΕΟΚ) αριθ. 1188/81 περί των γενικών κανόνων για τη χορήγηση επιστροφών που έχουν προσαρμοσθεί στην περίπτωση των σιτηρών που εξάγονται υπό μορφή ορισμένων οινοπνευματωδών ποτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1949/81 (2), και ιδίως το άρθρο 16 παράγραφος 6 και το άρθρο 24,
τον κανονισμό (ΕΟΚ) αριθ. 1188/81 του Συμβουλίου της 28ης Απριλίου 1981 περί θεσπίσεως γενικών κανόνων για τη χορήγηση επιστροφών που έχουν προσαρμοσθεί στην περίπτωση των σιτηρών που εξάγονται υπό μορφή ορισμένων οινοπνευματωδών ποτών και των κριτηρίων για τον καθορισμό του ύψους των, και περί τροποποιήσεως του κανονισμού (ΕΟΚ) αριθ. 3035/80 όσον αφορά ορισμένα προϊόντα που δεν υπάγονται στο παράρτημα 2 της συνθήκης (3), και ιδίως το άρθρο 12,
Εκτιμώντας:
ότι ο κανονισμός (ΕΟΚ) αριθ. 1842/81 της Επιτροπής (4) καθορίζει τις λεπτομέρειες εφαρμογής κατά τη χορήγηση επιστροφών στην περίπτωση σιτηρών που εξάγονται υπό μορφή ορισμένων οινοπνευματωδών ποτών·
ότι το άρθρο 26 του κανονισμού (ΕΟΚ) αριθ. 2730/79 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 2646/81 (6), προβλέπει την προκαταβολή των επιστροφών όταν τα προϊόντα έχουν τοποθετηθεί σε αποθήκες ανεφοδιασμού· ότι στις περιπτώσεις αυτές ο εναποθηκευτής πρέπει να αναλάβει την υποχρέωση να χρησιμοποιήσει τα προϊόντα για ανεφοδιασμό εντός της Κοινότητος· ότι τα προϊόντα αυτά θεωρούνται εξαγωγές ως προς την επιστροφή· ότι τα ποτά που καλύπτει ο κανονισμός (ΕΟΚ) αριθ. 1842/81 θα πρέπει να θεωρούνται ότι έχουν εξαχθεί εφ' οσον τίθενται σε τέτοιες αποθήκες·
ότι είναι δυνατόν προϊόντα που προορίζονται για ανεφοδιασμό να μη φθάσουν στον προορισμό τους· ότι, στις περιπτώσεις αυτές, η επιστροφή θα πρέπει να αποδοθεί ή να πληρωθεί ένα καθορισμένο ποσό· ότι οι διατάξεις των άρθρων 26 μέχρι 29 του κανονισμού (ΕΟΚ) αριθ. 2730/79 πρέπει να εφαρμοσθούν σε τέτοια προϊόντα·
ότι οι πλέον πρόσφατες πληροφορίες που διαθέτει η Επιτροπή δείχνουν ότι οι ορισμοί που αναφέρονται στο άρθρο 17 του κανονισμού (ΕΟΚ) αριθ. 1842/81 δεν λαμβάνουν επαρκώς υπόψη τις υπάρχουσες πρακτικές στα Κράτη μέλη που παράγουν ουΐσκυ, και ότι, κατά συνέπεια, φαίνεται απαραίτητο να τροποποιηθεί ο κανονισμός αυτός·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1842/81 τροποποιείται ως ακολούθως:
1. Στο άρθρο 12 προστίθεται η ακόλουθη παράγραφος:
«3. Προϊόντα που έχουν τοποθετηθεί σε αποθήκη ανεφοδιασμού εγκεκριμμένη σύμφωνα με το άρθρο 26 του κανονισμού (ΕΟΚ) αριθ. 2730/79 θεωρούνται επίσης ότι έχουν εξαχθεί. Όταν τα προϊόντα έχουν τοποθετηθεί σε τέτοιες αποθήκες, εφαρμόζονται οι διατάξεις των άρθρων 26 έως 29 του προαναφερθέντος κανονισμού».
2. Το άρθρο 17 αντικαθίσταται από το ακόλουθο κείμενο:
«Άρθρο 17
Για την εφαρμογή των διατάξεων του άρθρου 16:
α) Το «grain whisky» θεωρείται ότι έχει ληφθεί από 15 % κριθή ή μία ισοδύναμη ποσότητα βύνης και 85 % σιτηρά·
β) το «malt whisky» θεωρείται ότι έχει ληφθεί αποκλειστικά από βύνη·
γ) Το «irish pot-still whiskey» θεωρείται ότι έχει ληφθεί από κριθή και βύνη με ελάχιστο ποσοστό ενός τρίτου βύνης·
δ) το ποσοστό διαφόρων τύπων σιτηρών που χρησιμοποιούνται για την παρασκευή των οινοπνευματωδών ποτών που αναφέρονται στο άρθρο 13 παράγραφος 2 καθορίζεται λαμβάνοντας υπόψη τις ολικές ποσότητες των διαφόρων τύπων σιτηρών που χρησιμοποιούνται για την παρασκευή των οινοπνευματωδών ποτών που αναφέρονται στο άρθρο 2 του κανονισμο υ (ΕΟΚ) αριθ. 1188/81».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Το άρθρο 1 παράγραφος 2 εφαρμόζεται από την 1η Ιουλίου 1981.
Η παράγραφος 1 του εν λόγω άρθρου εφαρμόζεται κατόπιν αιτήσεως του ενδιαφερομένου από την ίδια ημερομηνία.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 12 Νοεμβρίου 1981.

Labels: 3
17
6